钦定古今图书集成/明伦汇编/官常典/第416卷 > 褚该
## 钦定古今图书集成/明伦汇编/官常典/第416卷 > 褚该

按《周书》本传，“该字孝通，河南阳翟人也。晋末迁居江
左。祖长乐，齐竟陵王录事参军。父义昌，梁鄱阳王中
记室。该幼而谨厚，有誉乡曲，尤善医术，见称于时。仕
梁，历武陵王府参军，随府西上。后与萧㧑同归国，授
平东将军、左银青光禄大夫，转骠骑将军、右光禄大
夫。武成元年，除医正上士。自许奭死后，该稍为时人”
所重，宾客迎候，亚于姚僧垣。天和初，迁县伯下大夫。
五年，进授车骑大将军、仪同三司。该性淹和，不自矜
尚，但有请之者，皆为尽其艺术，时论称其长者焉。后
以疾卒。子士则，亦传其家业。